Hjólreiðamaðurinn Ingvar Ómarsson og sundmaðurinn Anton Sveinn McKee keppa á EM í dag. Ingvar í götuhjólreiðum og Anton í úrslitum 200 metra bringusunds.
Ingvar Ómarsson er í þessum töluðu orðum að keppa í götuhjólreiðum á Evrópumótinu í München í Þýskalandi. Hjólaðir eru 209 kílómetrar og hópurinn fór af stað fimm mínútur yfir átta í morgun. Það fer því að styttast í endamarkið og Ingvar var enn með. Þeim sem dragast of langt aftur úr er gert að hætta. Sýnt er beint frá keppninni á RÚV 2. Síðar í dag keppir Anton Sveinn McKee til úrslita á EM í sundi, í 200 metra bringusundi.
Anton Sveinn synti í undanrásum og undanúrslitum í gær. Hann keppti í seinni undanúrslitariðli og var þriðji í bakkann á tveimur mínútum og 11,47 sekúndum og bætti tímann sinn frá því í undanrásunum í gærmorgun. Hann á þó mikið inni miðað við hans besta. Anton átti sjötta besta tímann af öllum í undanúrslitum. Hann sleppti fyrri grein sinni á mótinu eftir að hafa fengið matareitrun í síðustu viku. En hvaða hugarfar fer hann með inn í sund dagsins?
Útsending frá úrslitum í sundi á EM hefst á RÚV kl. 15:55, Anton Sveinn keppir klukkan fimm. En klukkan 14:50 hefst bein útsending frá landsleik Íslands og Svartfjallalands í undankeppni EM karla í blaki. Auk þessara liða eru Portúgal og Lúxemborg í sama riðli. En nú er nýhafin útsending frá EM í fimleikum á RÚV.
Hjólreiðamaðurinn Ingvar Ómarsson og sundmaðurinn Anton Sveinn McKee keppa á EM í dag. Ingvar í götuhjólreiðum og Anton í úrslitum 200 metra bringusunds. 